b'\n_START_ARTICLE_\nCinkas\n_START_SECTION_\nAtradimo istorija\n_START_PARAGRAPH_\nCinkas kaip metalas \xc5\xbeinomas jau nuo sen\xc5\xb3 senov\xc4\x97s. Manoma, kad anks\xc4\x8diausiai jis buvo i\xc5\xa1gaunamas ryt\xc5\xb3 \xc5\xa1alyse. Cinkas yra viena pagrindini\xc5\xb3 \xc5\xbealvario (vienas seniausiai naudojam\xc5\xb3 metal\xc5\xb3 lydini\xc5\xb3) sudedam\xc5\xb3j\xc5\xb3 dali\xc5\xb3. \xc5\xbdalvar\xc4\xaf jau labai seniai \xc5\xbemon\xc4\x97s naudojo papuo\xc5\xa1al\xc5\xb3 gamyboje, monet\xc5\xb3 kalyboje. Cinkas taip pat yra bronzos, alpako ir kit\xc5\xb3 metal\xc5\xb3 lydini\xc5\xb3 sudedamoji dalis._NEWLINE_1746\xc2\xa0m. vokie\xc4\x8di\xc5\xb3 mokslininkas A. Margrafas suk\xc5\xabr\xc4\x97 cinko gavimo technologij\xc4\x85. Iki tol cinko i\xc5\xa1gauti nesisek\xc4\x97 tod\xc4\x97l, kad nebuvo \xc5\xbeinoma kokiomis s\xc4\x85lygomis cinkas redukuojasi i\xc5\xa1 jo oksido.\n_START_SECTION_\nFizikin\xc4\x97s ir chemin\xc4\x97s savyb\xc4\x97s\n_START_PARAGRAPH_\nCinkas yra pilkas, melsvo atspalvio, mink\xc5\xa1tas, oro veikimui atsparus metalas. Kambario temperat\xc5\xabroje yra trapus, 100\xe2\x80\x93110\xc2\xa0\xc2\xb0C temperat\xc5\xabroje\xc2\xa0\xe2\x80\x93 kalus, auk\xc5\xa1tesn\xc4\x97je kaip 200\xc2\xa0\xc2\xb0C temperat\xc5\xabroje\xc2\xa0\xe2\x80\x93 labai trapus. Vanduo cinko beveik neveikia. Jis lengvai tirpsta r\xc5\xabg\xc5\xa1tyse bei \xc5\xa1armuose. Cinkas yra chemi\xc5\xa1kai aktyvus metalas. Jo pavir\xc5\xa1ius ore visada apsitraukia plona, tankia pl\xc4\x97vele: veikiant oro deguoniui, anglies (IV) oksidui, vandens garams, susidaro bazinis cinko karbonatas\xc2\xa0\xe2\x80\x93 ZnCO\xe2\x82\x83*Zn(OH)\xe2\x82\x82. Jis apsaugo cink\xc4\x85 nuo tolesnio cheminio irimo.\n_START_SECTION_\nBiologin\xc4\x97 reik\xc5\xa1m\xc4\x97\n_START_PARAGRAPH_\nCinkas yra b\xc5\xabtinas \xc5\xbemogui ir augalijai. Cinkas b\xc5\xabtinas vis\xc5\xb3 \xc5\xbemogaus organizmo l\xc4\x85steli\xc5\xb3 funkcionavimui. Jo tr\xc5\xabkumas gali tapti epilepsijos, \xc5\xa1izofrenijos ir kit\xc5\xb3 psichini\xc5\xb3 lig\xc5\xb3, bendro organizmo nuovargio, alergijos, diabeto, prostatos adenomos, kataraktos, kurtumo, \xc5\xa1irdies, vir\xc5\xa1kinimo sistemos, odos ir aki\xc5\xb3 lig\xc5\xb3, pakitim\xc5\xb3 burnos gleivin\xc4\x97je prie\xc5\xbeastimi. Cinkas dalyvauja daugiau kaip 200 organizmo ferment\xc5\xb3 aktyvavime, nukleor\xc5\xabg\xc5\xa1\xc4\x8di\xc5\xb3 (DNR ir RNR), baltym\xc5\xb3 sintez\xc4\x97je ir hormon\xc5\xb3 apykaitoje (ypa\xc4\x8d lytini\xc5\xb3 hormon\xc5\xb3), tiesiogiai veikia audini\xc5\xb3 ir skeleto kolagenus, gerina reg\xc4\x85._NEWLINE_Cinkas kaupiasi dantyse, kepenyse, kraujyje, centrin\xc4\x97je nerv\xc5\xb3 sistemoje. Nema\xc5\xbea cinko turi kai kurie grybai (voverait\xc4\x97s, kazl\xc4\x97kai). Kai dirvoje tr\xc5\xabksta cinko, augalai skursta: menkai \xc5\xa1akojasi, susmulk\xc4\x97ja lapai, sul\xc4\x97t\xc4\x97ja augimas. Ypa\xc4\x8d jautr\xc5\xabs cinko tr\xc5\xabkumui vaismed\xc5\xbeiai, dar\xc5\xbeov\xc4\x97s, ank\xc5\xa1tiniai augalai, tod\xc4\x97l juos b\xc5\xabtina tr\xc4\x99\xc5\xa1ti mikroelement\xc5\xb3 tr\xc4\x85\xc5\xa1omis, kuriose yra cinko. Cinkas ir jo junginiai yra nuodingi. Cinkuotame kibire negalima laikyti r\xc5\xabg\xc5\xa1\xc4\x8di\xc5\xb3 maisto produkt\xc5\xb3 ir g\xc4\x97rim\xc5\xb3, nes jie tirpdo cink\xc4\x85. Apsinuodijimo po\xc5\xbeymiai: erzina gleivin\xc4\x99, pykina.\n_START_SECTION_\nPanaudojimas\n_START_PARAGRAPH_\nDaugiau kaip pus\xc4\x97 gaunamo cinko suvartojama gele\xc5\xbeinei skardai cinkuoti. Cinko sluoksnis apsaugo gele\xc5\xbe\xc4\xaf nuo korozijos. Cinkuota skarda tinka stogams dengti, kibirams, vonel\xc4\x97ms ir kitiems daiktams gaminti._NEWLINE_Cinkas \xc4\xafeina \xc4\xaf daugel\xc4\xaf lydini\xc5\xb3, pvz.: \xc5\xbealvar\xc4\xaf, bronz\xc4\x85, alpak\xc4\x85 ir kt. Daug jo sunaudojama ir sausiems elementams, kurie naudojami telefono \xc4\xafrengimuose, ki\xc5\xa1enin\xc4\x97ms elektros lemput\xc4\x97ms ir t. t._NEWLINE_Cinko oksidas ZnO\xc2\xa0\xe2\x80\x93 balti, vandenyje netirpstantys milteliai. Sumai\xc5\xa1ius juos su koncentruotu ZnCl\xe2\x82\x82 ar H\xe2\x82\x83PO\xe2\x82\x84 tirpalu, gaunama mas\xc4\x97, kuri greit kiet\xc4\x97ja, \xc5\xa1i mas\xc4\x97 vartojama dantims plombuoti._NEWLINE_Nuodingasis cinko junginys yra fosfidas\xc2\xa0\xe2\x80\x93 Zn\xe2\x82\x83P\xe2\x82\x82, kuris pla\xc4\x8diai vartojamas grau\xc5\xbeikams (\xc5\xbeiurk\xc4\x97ms ir pel\xc4\x97ms) nuodyti._NEWLINE_Cinko oksidas naudojamas kaip baltas pigmentas (cinko baltasis), be to, pudrai, plasteriams (Zn muilui), antiseptiniams tepalams gaminti. Daugiausia ZnO kaip u\xc5\xbepildomosios med\xc5\xbeiagos suvartojama gumos pramon\xc4\x97je._NEWLINE_Cinko sulfidas ZnS yra baltos spalvos, vandenyje beveik netirpstanti med\xc5\xbeiaga. Amorfinis ZnS vartojamas kaip baltas da\xc5\xbeas, bet da\xc5\xbeniau mi\xc5\xa1inys su BaSO\xe2\x82\x84 (litoponas). Kristalinis ZnS, paveiktas Rentgeno arba radioaktyvi\xc5\xb3j\xc5\xb3 med\xc5\xbeiag\xc5\xb3 spinduliais, pradeda \xc5\xa1vyt\xc4\x97ti. Tod\xc4\x97l jis vartojamas Rentgeno ekranams gaminti, paruo\xc5\xa1ti tamsoje \xc5\xa1vytin\xc4\x8diai masei, kuri taikoma laikrod\xc5\xbei\xc5\xb3 rodykl\xc4\x97ms ir valand\xc5\xb3 skaitmenims aptepti.'